เงินบาทเปิด 33.73 แข็งค่าในรอบ 2 ปี รับแรงขายดอลล์ลาร์
เงินบาทเปิด 33.73 แข็งค่าในรอบ 2 ปีจากแรงขายดอลล์หลังตัวเลขเงินเฟ้อสหรัฐฯต่ำกว่าคาด
17 ก.ค. 2560

ผู้สื่อข่าวรายงานว่า นักบริหารเงินจากธนาคารกรุงศรีอยุธยา กล่าวว่า เงินบาทเปิดตลาดเช้านี้อยู่ที่ 33.73 บาท/ดอลลาร์ แข็งค่าจากปิดตลาดเย็นวันศุกร์ที่ระดับ 33.86 บาท/ดอลลาร์ เนื่องจากมีแรงเทขายดอลลาร์หลังตัวเลขเงินเฟ้อของสหรัฐออกมาต่ำกว่าที่ตลาดคาดการณ์ไว้ โดยค่าเงินบาทเช้านี้ปรับตัวแข็งสุดในรอบกว่า 2 ปี นับตั้งแต่เดือน มิ.ย.58
“บาทแข็งค่าจากเย็นวันศุกร์มาก โดยลงไปทำนิวโลว์ในรอบกว่าสองปี เนื่องจากมีแรงเทขายดอลลาร์หลังตัวเลขเงินเฟ้อสหรัฐออกมาต่ำกว่าคาด” นักบริหารเงิน กล่าว
นักบริหารเงิน ประเมินกรอบเงินบาทวันนี้ไว้ที่ 33.70-33.80 บาท/ดอลลาร์
“บาทเคลื่อนไหวในทิศทางเดียวกับภูมิภาค วันนี้น่าจะแกว่งตัวในกรอบหลังรับข่าวดอลลาร์แล้วปรับตัวแข็งค่าลงมามากแล้ว” นักบริหารเงิน กล่าว